Cercopithecidae

She apag 'sy chynney Cercopithecidae eh apag y Çhenn Seihill.  T'ad foast dooghyssagh da'n Affrick as yn Aishey, as t'ad cummal ayns ymmodee çhymbyllaghtyn eddyr keylljyn fliaghee, savanna as sleityn.  Ta feanish fossylagh ayn dy row ad cummal 'syn Oarpey myrgeddin, agh cha nel agh un phossan ayns Gibraaltar jiu.

 Troyn 
Ta apagyn ny Shenn Seihill meanagh: She talapoin y dooie sloo, 34-37cm er lhiurid voish kione dys boyn, mysh 0.7-1.3kg er trimmid; she mandrill firrinagh y dooie smoo, mysh 70cm er lhiurid, as wheesh as 50kg er trimmid (ta'n mandrill bwoirrinagh lane sloo).  Ta kuse jeu biljagh (myr sampleyr, apagyn Colobus) as fir elley lane thallooinagh (myr sampleyr, baboonyn.

Bentyn rish cummey çheumooie, t'ad anchasley rish apagyn ny Seihill Noa er y fa nagh vel famman yn-ghreimmee oc, agh anchasley rish apeyn er y fa dy vel famman ennagh ec y chooid smoo jeu.  Ta'n rheynn oaylleeagh er bun strughtoor ny stroin as giarrey ny veeacklyn.  Ta tuill stronney Catarrhini (goaill stiagh apagyn ny Shenn Seihill) cour y laare, agh ta tuill stronney Platyrrhini cour lhiasragh.  Chammah's shen, ta hoght feeacklyn lieh-chooylloo ec Cercopithecidae cosoylit rish daa-yeig ec Platyrrhini.  Myr shen, ta formley feeacklagh  oc.

 Bee 

T'ad ooilley-eeagh son y chooid smoo, agh share lhieu lossreeyn as shen bun y bee oc.  Ta Colobinae lus-eeagh, bunnys, as t'ad gee duillagyn son y chooid smoo, er lhimmey jeh beggan dy shey-chassee.  Ta fir elley gee messyn, blaagyh, duillagyn, fraueyn, shey-chassee, crammagyn as eer dreeym-juntee veggey.

 Bea 

Ta ymmyrkey eddyr 5-7 meeghyn ec apagyn ny Shenn Seihill.  T'ad ruggal un vabban son y chooid smoo, agh ta lannoonyn ayn ny keayrtyn.  T'ad mie-aasit as foddee ad croghey er fynney ny mayrey tra t'ad ruggit.  Ny yei shen, ta appaghey keintyssagh liayr oc cosoylit rish sheeintee elley, eddyr 4-6 bleeantyn er son ymmodee dooie.

Dy cadjin, ta inneenyn cummal marish ny moiraghyn, as myr shen, ta sheshaght vunneydagh apagyn yn Shenn Seihill ny possan moir-linnagh.  Ta ny apagyn firrinagh faagail y possan lesh aegid, as feddyn possan noa dy chummal ayn.  Ayns kuse dy ghooie, cha nel agh un apag firrinagh aasit 'sy phossan, as t'eh gimman fir elley ersooyl.  Ta dooieyn elley ny smoo surransagh, as ta cochianglaghyn eddyr fir ard- as fo-.  Ta mooadys possanyn feer ceaghlagh, eer bentyn rish y dooie cheddin, as t'eh croghey er feddynaght cooid scanshoil.

 Rang-oardraghey 
Ta daa 'o-chynney ayn, Cercopithecinae as Colobinae.  Ta Cercopithecinae Affrickagh son y chooid smoo (er lhimmey jeh macaqueyn ny h-Aishey), as ta Colobinae Aishanagh son y chooid smoo agh goaill stiagh apagyn Colobus ny h-Affrick.

 Far-chynney Cercopithecoidea
 Kynney Cercopithecidae: Apagyn ny Shenn Seihill 
 Fo-chynney Cercopithecinae
 Clein Cercopithecini
 Genus Allenopithecus
 Genus Miopithecus
 Genus Erythrocebus
 Genus Chlorocebus
 Genus Cercopithecus
 Clein Papionini
 Genus Macaca 
 Genus Lophocebus
 Genus Rungwecebus
 Genus Papio
 Genus Theropithecus
 Genus Cercocebus
 Genus Mandrillus
 Fo-chynney Colobinae
 Genus Colobus
 Genus Piliocolobus
 Genus Procolobus
 Genus Semnopithecus
 Genus Trachypithecus
 Genus Presbytis
 Genus Pygathrix
 Genus Rhinopithecus
 Genus Nasalis
 Genus Simias

 Imraaghyn